SKRIFTLIG FORESPØRGSEL E-0677/00

af Antonios Trakatellis (PPE-DE), Ioannis Marínos (PPE-DE) og Rodi Kratsa-Tsagaropoulou (PPE-DE) til Kommissionen

(9. marts 2000)

Om: Strukturelle forandringer i den græske økonomi: socialsikringssystemet og finansieringen af pensionskasserne

Et af de alvorligste problemer i Grækenland, som den nye regering vil få til opgave at løse, er socialsikringsproblemet, herunder især finansieringen af pensions- og sygesikringskasserne, som har oparbejdet enorme underskud, hvilket har vanskeliggjort disse institutioners finansiering og udbetaling af pensioner. Problemet har antaget eksplosiv karakter, fordi forholdet mellem erhvervsaktive og pensionister konstant mindskes på grund af forskydningen af alderspyramiden, som har bevirket, at antallet af henholdsvis pensionister og erhvervsaktive nu forholder sig som 60 til 100, og pensionisterne udgør ca. 25 % af Grækenlands samlede befolkning. Endvidere mangler arbejdsmarkedet fleksibilitet, og der er en arbejdsløshed på over 11 %.

Eftersom problemet konstant vokser, fordi man fortsat tøver med at træffe effektive foranstaltninger, bedes Kommissionen besvare følgende:

1. Hvad er Kommissionens holdning til socialsikringsproblemet og den græske regerings passivitet, hvad angår at træffe de nødvendige foranstaltninger og gennemføre de reformer, som omstændighederne nødvendiggør?

2. Hvor omfattende er de græske socialsikringskassers ophobede underskud, hvor stor en del udgør de af den offentlige gæld, og hvordan vil disse underskud blive nedbragt, uden at det medfører forøgelse af produktionsomkostningerne, forringelse af konkurrenceevnen, øget underskud på statsbudgettet og fornyet inflationstryk?

3. Hvordan bør reformerne udformes med henblik på at sikre stabile pensioner og bæredygtige pensionsordninger?

4. Hvordan vil det være muligt at frigøre pensions- og sygesikringskasserne fra statslig indblanding, idet forpligtelsen til at binde kapital i statsgældsbeviser eller endog deponere kapital i den græske nationalbank indebærer urentable investeringsformer og utilfredsstillende forrentning af kassernes kapital?

5. Hvordan vil arbejdstagerne og pensionisterne, der i perioden 1985-1998 skønnes at have mistet 18 % af deres realindkomst, kunne sikres i fremtiden uden yderligere indkomsttab?

Svar afgivet på Kommissionens vegne af Anna Diamantopoulou

(26. april 2000)

Inden for området social sikring handler de eneste bindende normer, der findes på fællesskabsplan, dels om lige behandling af mænd og kvinder dels om koordinering af medlemsstaternes sociale sikringsordninger til fordel for vandrende arbejdstagere og deres familier.

Hvordan disse tilrettelægges og fungerer og hvilke betingelser man skal opfylde for at modtage visse ydelser er områder, der falder ind under den nationale kompetence, forudsat at de ovenfor nævnte fællesskabsnormer overholdes.

Kommissionen er dog i lyset af de fælles udfordringer, som de nationale ordninger siden 1990 har stået overfor, gået ind i en dialog med medlemsstaterne. Således har Rådet vedtaget henstilling 92/441/EØF af 24. juni 1992 om fælles kriterier i forbindelse med sikring af tilstrækkelige indtægter og ydelser fra socialsikringsordninger(1) og henstilling 92/442/EØF af 27. juli 1992 om overensstemmelse mellem målene og politikken for social beskyttelse(4).

Som en opfølgning på disse henstillinger har Kommissionen udarbejdet en koordineret strategi om moderniseringen af den sociale sikring, navnlig gennem sin meddelelse af 14. juli 1999 En samordnet strategi til modernisering af den sociale beskyttelse(2). Den blev bekræftet gennem de konklusioner, der fremkom for nylig på Rådsmødet den 17. december 1999, i henhold til hvilke der blev nedsat et udvalg på højt niveau bestående af repræsentanter for medlemsstaterne, som skal overvåge gennemførelsen af denne

strategi. Udvalget blev etableret på midlertidig basis. Kommissionen har fremsat et forslag til en Rådsafgørelse med henblik på at formalisere eksistensen af dette udvalg(3). De seneste konklusioner fra det Europæiske Råds møde i Lissabon den 23. og 24. marts 2000 indgår også i denne strategi.

Kommissionen er ikke i besiddelse af oplysninger om punkt 2 og 4.

(1) EFT L 245 af 26.8.1992.

(2) KOM(1999) 347 endelig udg.

(3) KOM(2000) 134 endelig udg.

(4) EFT L 245 af 26.8.1992.